謝胡子遠郎中惠蒲大韶墨報以龍涎心字香
作者：楊萬里
朝代：宋

paragraphs: 墨家者流老蒲仙，碧梧採花和麝煙。
華陽黑水煎膠漆，太陰玄霜作肌骨。
龍尾磨肌飲鼠鬚，落點髹几几不如。
夷甫清瞳光敵日，一見墨卿驚自失。
後來夔川有梁杲，爾來黟川有吳老。
亦追時好得時名，竟爲蒲生豎降旌。
吳滋往往玄尚白，梁墨濕濕黐黏壁。
南宮先生來自西，惠然贈我四玄圭。
我無鵲返鸞迴字，我無金章玉句子。
得君此贈端何似，兀者得靴僧得髢。
安得玉案雙鳴璫，金刀繡段底物償。
送似龍涎心字香，爲君興雲繞明窗。